**রায়ান অ্যান্থনি অস্টিন** (ইংরেজি: Ryan Austin; জন্ম: ১৫ নভেম্বর, ১৯৮১) ত্রিনিদাদ ও টোবাগোর অ্যারিমা এলাকায় জন্মগ্রহণকারী সাবেক ওয়েস্ট ইন্ডিয়ান আন্তর্জাতিক ক্রিকেটার। ওয়েস্ট ইন্ডিজ ক্রিকেট দলের অন্যতম সদস্য ছিলেন তিনি। ২০০০-এর দশকের শেষদিকে অত্যন্ত সংক্ষিপ্ত সময়ের জন্যে ওয়েস্ট ইন্ডিজের পক্ষে আন্তর্জাতিক ক্রিকেটে অংশগ্রহণ করেছেন।

ঘরোয়া প্রথম-শ্রেণীর ওয়েস্ট ইন্ডিয়ান ক্রিকেটে বার্বাডোস, কম্বাইন্ড ক্যাম্পাসেস ও কলেজেস, ওয়েস্ট ইন্ডিজ এ ও ওয়েস্ট ইন্ডিজ বি দলের প্রতিনিধিত্ব করেন। দলে তিনি মূলতঃ ডানহাতে অফ ব্রেক বোলিং করতেন। এছাড়াও, ডানহাতে নিচেরসারিতে ব্যাটিং করতেন **রায়ান অস্টিন**।

প্রথম-শ্রেণীর ক্রিকেট
---------------------

২০০০-০১ মৌসুম থেকে ২০১৪ সাল পর্যন্ত রায়ান অস্টিনের প্রথম-শ্রেণীর খেলোয়াড়ী জীবন চলমান ছিল। ২০০৮-০৯ মৌসুমের ঘরোয়া আসরে বেশ সফল ছিলেন। ২৪.০৬ গড়ে ৬০ উইকেট লাভ করেছিলেন তিনি।

নিচেরসারির ডানহাতি ব্যাটসম্যান ও ডানহাতি অফ স্পিন বোলার রায়ান অস্টিন ২০০০-০১ মৌসুম থেকে ২০০৬-০৭ মৌসুম পর্যন্ত বার্বাডোসের পক্ষে প্রথম-শ্রেণীর ক্রিকেট খেলেন। এছাড়াও, ২০০৩-০৪ মৌসুমে ওয়েস্ট ইন্ডিজ বি-এর পক্ষে পাঁচটি খেলায় অংশ নিয়েছিলেন। ২০০১-০২ মৌসুমে প্রথম-শ্রেণীর ক্রিকেটে ব্যক্তিগত সর্বোচ্চ অপরাজিত ৫৬ রানের ইনিংস খেলেন। তবে, ব্রিজটাউনে অনুষ্ঠিত বুস্টা কাপের ঐ খেলায় বার্বাডোসের প্রতিপক্ষ উইন্ডওয়ার্ড আইল্যান্ডসের কাছে তার দল পরাজিত হয়েছিল। চারবার ইনিংসে পাঁচ বা ততোধিক উইকেট লাভ করেছেন। ২০০৬-০৭ মৌসুমে ক্রাব হিলে অনুষ্ঠিত ক্যারিব বিয়ার কাপের খেলায় লিওয়ার্ড আইল্যান্ডসের বিপক্ষে ৬/৮৬ বোলিং পরিসংখ্যান গড়েন। এটিই তার খেলোয়াড়ী জীবনের সেরা সাফল্য ছিল। ঐ খেলায় তিনি ম্যান অব দ্য ম্যাচের পুরস্কার লাভ করেন।

আন্তর্জাতিক ক্রিকেট
-------------------

সমগ্র খেলোয়াড়ী জীবনে দুইটিমাত্র টেস্টে অংশগ্রহণ করেছেন রায়ান অস্টিন। সবগুলো টেস্টই বাংলাদেশের বিপক্ষে খেলেছিলেন তিনি। ৯ জুলাই, ২০০৯ তারিখে কিংস্টনে সফরকারী বাংলাদেশ দলের বিপক্ষে টেস্ট ক্রিকেটে অভিষেক ঘটে তার। এরপর, ১৭ জুলাই, ২০০৯ তারিখে সেন্ট জর্জেসে একই দলের বিপক্ষে সর্বশেষ টেস্টে অংশ নেন তিনি। তাকে কোন ওডিআইয়ে অংশগ্রহণ করার সুযোগ দেয়া হয়নি।

৯ জুলাই, ২০০৯ তারিখে টেস্ট ক্রিকেটে অভিষেক পর্ব সম্পন্ন হয় রায়ান অস্টিনের। দূর্বলমানের ওয়েস্ট ইন্ডিজ দলের সদস্যরূপে সফরকারী বাংলাদেশ দলের বিপক্ষে খেলেন তিনি। ঐ দলের ১৫ সদস্যের মধ্যে নয়জন খেলোয়াড়েরই একযোগে টেস্ট অভিষেক ঘটে। সিরিজের প্রথম টেস্টে অস্টিনসহ সাতজন ওয়েস্ট ইন্ডিয়ান খেলোয়াড় প্রথম অংশ নেন। তন্মধ্যে, দলনায়ক ফ্লয়েড রেইফারই দশ বছর পূর্বে চার টেস্ট খেলেছিলেন। ওয়েস্ট ইন্ডিজ ক্রিকেট বোর্ডের সাথে আর্থিক সংঘাতের কারণে প্রথম একাদশ খেলায় অংশগ্রহণ করা থেকে বিরত থাকে।

ঘরোয়া ক্রিকেটে সুন্দর ক্রীড়াশৈলী প্রদর্শনের স্বীকৃতিস্বরূপ ওয়েস্ট ইন্ডিজ দলে তাকে অন্তর্ভুক্ত করা হয়। তবে, বাংলাদেশের বিপক্ষে বল হাতে নিয়ে যথেষ্ট হিমশিম খেতে হয়। দুই টেস্টে অংশ নিয়ে ৫১.৬৬ গড়ে মাত্র তিন উইকেট লাভে সমর্থ হয়েছিলেন। ব্যাট হাতে নিয়ে কিছুটা দৃঢ়তা দেখাতে সচেষ্ট ছিলেন। কিন্তু, আটকিয়ে খেলার মনোভাব ও প্রতিপক্ষের আক্রমণে তার স্থিরতা সাময়িক সময়ের জন্যে ছিল। এরপর, ওডিআই সিরিজে তাকে রাখা হয়নি এবং আইসিসি চ্যাম্পিয়ন্স ট্রফিতেও তিনি উপেক্ষিত থাকেন।

তথ্যসূত্র
---------

1. ↑  "First-Class Matches Played by Ryan Austin"। CricketArchive। সংগ্রহের তারিখ ২০০৮-০৩-২৩।
2. ↑  "Barbados v Windward Islands, Busta Cup, 2001-02"। CricketArchive। সংগ্রহের তারিখ ২০০৮-০৩-২৪।
3. ↑  "Barbados v Leeward Islands, Carib Beer Cup, 2006-07"। CricketArchive। সংগ্রহের তারিখ ২০০৮-০৩-২৪।
4. ↑  Cricinfo staff (৮ জুলাই ২০০৯)। "West Indies name replacement squad"। Cricinfo.com। সংগ্রহের তারিখ ২০০৯-০৭-১০।

আরও দেখুন
---------

* টনি হাওয়ার্ড
* এডউইন সেন্ট হিল
* ওয়েস্ট ইন্ডিয়ান টেস্ট ক্রিকেটারদের তালিকা
* প্রথম-শ্রেণীর ক্রিকেট দলসমূহের বর্তমান তালিকা
* ২০০৯ বাংলাদেশ ক্রিকেট দলের ওয়েস্ট ইন্ডিজ সফর
* টেস্ট ক্রিকেট অভিষেকে ৫ উইকেট লাভকারী বাংলাদেশী ক্রিকেটারদের তালিকা

বহিঃসংযোগ
---------

* ইএসপিএনক্রিকইনফোতে রায়ান অস্টিন উইকিউপাত্তে এটি সম্পাদনা করুন (ইংরেজি)

* ক্রিকেটআর্কাইভে রায়ান অস্টিন  উইকিউপাত্তে এটি সম্পাদনা করুন (সদস্যতা প্রয়োজনীয়) (ইংরেজি)

| * দে
* স
কম্বাইন্ড ক্যাম্পাসেস এন্ড কলেজেস ক্রিকেট দল  – বর্তমান দল |
| --- |
| 
* ১ কান্তাসিং
* ৩ হোপ
* ৪ কারেন্সি (অঃ)
* ৯ অস্টিন
* ১১ বাসকম্বে
* ১৫ বোনার
* ২৫ মুর
* ৩০ উইগিন্স
* ৪০ পার্কিন্স
* ৫৯ ওয়ালটন
* ৬০ এফ. রেইফার
* ৯১ ম্যাকক্লিন
* ব্রাদওয়েট
* চার্লস
* করবিন
* হাচিনসন
* অটলি
* প্যারিস
* পেনকো
* রিচার্ডস
* নার্স
* ফিলিপ্স (অঃ)
* আর রেইফার
* কোচ:: ফ্লয়েড রেইফার

 |